Imtella' April 16, 2021 - Aġġornata 16 Ta' April, 2021 6:33pm Il-Caritas tikkalkula li 73% tal-klijenti li għamlu użu mill-programm ta' rijabilitazzjoni mogħti f'Dar Charles Miceli baqgħu 'l bogħod mill-vizzju tad-droga. Kien id-Direttur tal-Caritas Anthony Gatt li ħabbar dan waqt li kien qed jiffirma ftehim mal-FSWS li permezz tiegħu l-għaqda se tingħata €800,000 f'għajnuna statali fuq medda ta' tliet snin. Fid-dar, li tinsab fil-Mosta, tingħata għajnuna lil dawk li ma jkunux għadhom jieħdu d-droga biex jibqgħu ħielsa minn dan il-vizzju. Preżenti għall-iffirmar tal-ftehim kien kien hemm ukoll il-Ministru għas-Solidarjetà u l-Ġustizzja Soċjali, il-Familji u d-Drittijiet tat-Tfal Michael Falzon u l-Kap Eżekuttiv tal-FSWS Alfred Grixti.